DEĊIŻJONI TAL-KUMMISSJONI
tat-8 ta’ Ġunju 2009
li temenda d-Deċiżjoni 2007/268/KE dwar l-implimentazzjoni ta’ programmi ta’ sorveljenza għall-influwenza tat-tjur fit-tjur tal-irziezet u fl-għasafar selvaġġi li għandhom jitwettqu fl-Istati Membri
(notifikata taħt id-dokument numru C(2009) 4228)
(Test b’relevanza għaż-ŻEE)
(2009/437/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari ir-raba’ sottoparagrafu tal-Artikolu 24(2) u l-Artikolu 24(10) tagħha,
Wara li kkunsidrat id-Direttiva tal-Kunsill 2005/94/KE tal-20 ta’ Diċembru 2005 dwar miżuri Komunitarji għall-kontroll tal-influwenza tat-tjur u li tħassar id-Direttiva 92/40/KEE (2), u b’mod partikolari l-Artikolu 4(2) tagħha,
Billi:
(1)
Id-Deċiżjoni 2007/268/KE (3) dwar l-implimentazzjoni ta’ programmi ta’ sorveljenza għall-influwenza tat-tjur fit-tjur tal-irziezet u fl-għasafar selvaġġi li għandhom jitwettqu fl-Istati Membri. Dawk il-linji gwida jinkludu dispożizzjonijiet dwar is-sottomissjoni ta’ riżultati tal-laboratorju lil-Laboratorju ta’ Referenza tal-Komunità għall-influwenza tat-tjur.
(2)
Mindu ġiet adottata d-Deċiżjoni 2007/268/KE, il-Kummissjoni introduċiet sistema elettronika biex permezz tagħha jiġu rrapportati r-riżultati tal-laboratorju miksuba waqt li jkunu qed jiġu ssorveljati t-tjur tal-irziezet u l-għasafar selvaġġi. Jixraq li dik is-sistema elettronika tintuża għall-għanijiet tal-obbligi ta’ rappurtar stipulati fid-Deċiżjoni 2007/268/KE.
(3)
Barra minn hekk, id-Deċiżjoni 2007/268/KE tistipula li s-sejbiet seroloġiċi pożittivi kollha għandhom ikunu kkonfermati mil-Laboratorji Nazzjonali inkarigati mill-influwenza tat-tjur permezz ta’ test tal-inibizzjoni ħemaglutinazzjonali, bl-użu ta’ varjanti razzjali indikati apposta fornuti mil-Laboratorju ta’ Referenza tal-Komunità għall-influwenza tat-tjur. Jixraq li l-varjanti razzjali użati għall-konferma tal-influwenza tat-tjur tas-sottotip H5 jiġu sostitwiti minn varjanti razzjali oħra, li jafu jiksbu l-istess parametri djanjostiċi f’manjiera iktar rapida u iktar effiċjenti għal prezzha.
(4)
Id-Deċiżjoni 2007/268/KE għandha għalhekk tiġi emendata skont dan.
(5)
Il-miżuri previsti f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2007/268/KE hija emendata kif ġej:
(1)
L-Anness I huwa emendat kif ġej:
(a)
Fil-Parti A, Taqsima A.2, il-punt 4 jissostitwih dan li ġej:
“4.
L-awtorità kompetenti għandha tiżgura li r-riżultati kollha pożittivi u negattivi kemm tal-investigazzjonijiet tal-laboratorju viroloġiċi kif ukoll dawk seroloġiċi miksuba matul is-sorveljanza jiġu rrapportati lill-Kummissjoni permezz tas-sistema elettronika tal-Kummissjoni. Dawn ir-riżultati għandhom jiġu rrapportati kull tliet xhur u jiddaħħlu fis-sistema elettronika fi żmien erba’ ġimgħat wara tmiem il-perjodu ta’ tliet xhur.”;
(b)
Fil-Parti B, il-punt 2 jissostitwih dan li ġej:
“2.
Protokolli speċifiċi biex jakkumpanjaw il-materjal djanjostiku u l-kampjuni mibgħuta lil-LRK għandhom jiġu pprovduti mil-LRK. Jeħtieġ li jiġi żgurat skambju siewi ta’ informazzjoni bejn il-LRK u l-LN. Il-LRK għandu jipprovdi appoġġ tekniku u jżid fil-ħażna ta’ reaġenti djanjostiċi.”
(ċ)
Fil-Parti D, il-punt 3 jissostitwih dan li ġej:
“3.
Is-sejbiet seroloġiċi pożittivi kollha għandhom jiġu kkonfermati mil-LN permezz ta’ test tal-inibizzjoni ħemaglutinazzjonali, bl-użu ta’ varjanti razzjali indikati apposta fornuti mil-LRK:
(a)
għas-sottotip H5
(i)
Ittestjar inizjali bl-użu tat-teal/England/7894/06 (H5N3);
(ii)
Ittestjar tal-pożittivi kollha permezz taċchicken/Scotland/59(H5N1) sabiex jiġu eliminati l-antikorpi kross-reattivi N3
(b)
għas-sottotip H7
(i)
Ittestjar inizjali bl-użu tat-Turkey/England/647/77 (H7N7);
(ii)
Ittestjar tal-pożittivi kollha bl-African Starling/983/79 (H7N1) biex jiġu eliminati l-antikorpi kross-reattivi N7.”;
(2)
Fl-Anness II, Parti A, Taqsima A2, il-punt 3 jissostitwih dan li ġej:
“(3)
L-awtorità kompetenti għandha tiżgura li r-riżultati kollha pożittivi u negattivi kemm tal-investigazzjonijiet tal-laboratorju viroloġiċi kif ukoll dawk seroloġiċi miksuba matul is-sorveljanza jiġu rrapportati lill-Kummissjoni permezz tas-sistema elettronika tal-Kummissjoni. Dawn ir-riżultati għandhom jiġu rrapportati kull tliet xhur u jiddaħħlu fis-sistema elettronika fi żmien erba’ ġimgħat wara tmiem il-perjodu ta’ tliet xhur.”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 8 ta’ Ġunju 2009.